1994-yilgi paxta hosili yig‘im-terimini uyushqoqlik bilan o‘tkazish chora-tadbirlari to‘g‘risida

O‘zbekiston Respublikasi Prezidentining “Qishloq xo‘jaligini rivojlantirishni iqtisodiy rag‘batlantirish choralari to‘g‘risida”gi Farmoniga muvofiq, paxta hosili yig‘im-terimini qisqa muddatlarda uyushqoqlik bilan o‘tkazish, paxtakorlarning paxta yalpi hosilini ko‘paytirish va uning sifatini yaxshilashdan moddiy manfaatdorligini oshirish maqsadida Vazirlar Mahkamasi qaror qiladi:
 1. Moddiy-texnikaviy bazani paxta hosilini yig‘ib-terib olishga tayyorlashni o‘z vaqtida tugallash va yig‘im-terim mavsumini muvaffaqiyatli o‘tkazish, texnikadan to‘liq foydalanish Qoraqalpog‘iston Respublikasi Vazirlar Kengashi, viloyatlar va tumanlar hokimliklarining, respublika dehqonchilik sanoati majmui vazirliklari va idoralarining eng muhim vazifasi hisoblansin. Paxta hosilini mashinada terish topshirig‘i 1-ilovaga* muvofiq belgilansin.
 2. Paxta hosili yig‘im-terimida moddiy rag‘batlantirishni kuchaytirish uchun xo‘jaliklarga paxta hosili terimi uchun quyidagi miqdorlarda haq to‘lash tavsiya etilsin:
 ikki qatorli paxta terish mashinasi bilan terilgan konditsion vazndagi bir tonna paxta hosili uchun — kamida 8.0 so‘m, to‘rt qatorli mashinada terilgani uchun — 6,5 so‘m, qo‘lda terilgan 1 kilogramm paxta hosili uchun — kamida 40 tiyin.
 Yig‘im-terim ishlarida band bo‘lganlar bilan hisob-kitoblar har besh va o‘n kunda o‘tkazilsin.
 Markaziy bank, “O‘zdehqonchiliksanoatbank” va “O‘zsanoatqurilishbank” terimchilar bilan hisob-kitoblarni o‘z vaqtida o‘tkazish uchun xo‘jaliklarni naqd pul bilan ta’minlasinlar.
 3. 1994-yilgi paxta hosilining sorti va tiplari bo‘yicha xarid narxlari 2-ilovaga* muvofiq bir tonna paxta tolasi uchun 3750 so‘m hisobidan tasdiqlansin.
 O‘zbekiston Respublikasi Moliya vazirligi o‘n kun muddatda paxta hosilining yangi xarid narxlari preyskurantlarini nashr etsin hamda manfaatdor vazirliklar va idoralarga yetkazsin.
 4. Belgilab qo‘yilsinki, davlat buyurtmasidan ortiqcha ishlab chiqarilgan paxta tolasi, lint, o‘lik paxta va chigit (topshiriqdagining 33 foizi va topshiriqdan ortiqchasining hammasi) erkin bozor narxlari bo‘yicha xo‘jaliklar tomonidan mustaqil ravishda sotiladi. Ushbu mahsulotlarni erkin sotish huquqi faqat paxta tayyorlash hajmi va sifati bo‘yicha topshiriqlarni bajargan xo‘jaliklarga beriladi.
 5. Qishloq xo‘jaligi vazirligi (Qayumov), Qoraqalpog‘iston Respublikasi Vazirlar Kengashi, viloyatlar va tumanlar hokimliklari “O‘zkimyosanoat” uyushmasi bilan birgalikda xo‘jaliklarga defoliantlar yetkazib berishni hamda g‘o‘zalar defoliatsiyasini 3-ilovaga* muvofiq hajmlarda va muddatlarda o‘tkazishni ta’minlasinlar. 
 6. “O‘zbekiston havo yo‘llari” milliy aviakompaniyasi (Rafiqov) “O‘zagrokimyoservis” uyushmasi talabnomalariga binoan g‘o‘zalarni defoliatsiya qilish uchun zarur miqdorda samolyot va vertolyotlar ajratsin, zarur yonilg‘i zaxiralari tashkil etsin.
 7. Qishloq xo‘jaligi vazirligi (Qayumov), “O‘zqishloqxo‘jalikta’minottuzatish” (Husanov) shu yilning 1-sentabrigacha paxta yig‘im-terimi texnikasi, yuklash-tashish vositalarini to‘liq tayyorlasinlar, yig‘im-terim-transport otryadlarini mexanizatorlar va tuzatuvchi-xizmat ko‘rsatuvchilar bilan ta’minlasinlar. Xo‘jaliklarda va tuzatish korxonalarida dvigatellar, uzellar, agregatlar, boshqa zarur materiallarning almashtirish fondlari tashkil etilsin.
 8. “O‘zmashsanoat” uyushmasi (Sobirov):
 “O‘zqishloqxo‘jalikta’minottuzatish” talabnomalariga muvofiq va xo‘jaliklar bilan to‘g‘ridan to‘g‘ri aloqalar bo‘yicha ehtiyot qismlar va texnika yetkazib berishni ta’minlasin;
 paxta yig‘im-terim mavsumi davrida mashinasozlik korxonalari kuchi bilan, shartnomalar asosida Qoraqalpog‘iston Respublikasi, Jizzax, Qashqadaryo va Sirdaryo viloyatlari xo‘jaliklariga hamda tuzatish korxonalariga texnikaviy yordamni tashkil etsin.
 9. “O‘zdavneftmahsulot” birlashmasi (Tojiyev) belgilangan limitlar hisobidan 1994-yilning ssntyabr — noyabrida qishloq xo‘jaligiga yig‘im-terim ishlarini uzluksiz o‘tkazishni ta’minlaydigan hajmlarda yonilg‘i-moylash materiallari yetkazib berishni amalga oshirsin.
 10. O‘zbekbirlashuv, “O‘zbeksavdo” uyushmasi, “O‘zdonmahsulot” korporatsiyasi, “O‘zoziqovqatsanoat” konserni qishloq aholisini va paxta yig‘im-terimi qatnashchilarini un, guruch, qand-shakar, o‘simlik yog‘i, boshqa eng zarur tovarlar bilan belgilangan tartibga muvofiq ta’minlash masalalarini o‘z vaqtida hal etsinlar.
 11. Sog‘liqni saqlash vazirligi (Karimov) yig‘im-terim mavsumining barcha qatnashchilariga tibbiy xizmat ko‘rsatishga doir zarur chora-tadbirlarni ko‘rsin.
 12. Mazkur qarorning bajarilishini nazorat qilish Bosh vazirning birinchi o‘rinbosari I.H. Jo‘rabekov zimmasiga yuklansin.